पाएं अपने शहर की ताज़ा ख़बरें और फ्री ई-पेपरडाउनलोड करें
आरा। रणवीर सेना प्रमुख बरमेश्वर मुखिया की हत्या को एक वर्ष पूरे हो गए। पिछले साल पहली जून को अहले सुबह आरा के कतिरा स्थित उनके निवास के निकट गोली मारकर उनकी हत्या कर दी गई थी। हत्या के विरोध में आरा से लेकर पटना तक मुखिया के समर्थकों ने उपद्रव किया था। पटना तक की शवयात्रा में समर्थकों एवं अन्य लोगों ने कई वाहनों, दुकानों आदि को आग के हवाले कर दिया था। हालांकि भीड़ और हंगामे के बीच भी लगभग सभी पार्टीयों के नेता स्व. मुखिया की अंतिम विदाई में शामिल हुए। शनिवार को स्वर्गीय बरमेश्वर मुखिया की पहली बरसी है। इस मौके पर उनके पैतृक गांव खोपिरा में बड़ा कार्यक्रम हो रहा है। स्व. बरमेश्वर मुखिया के संगठन अखिल भारतीय राष्ट्रवादी किसान संगठन के राष्ट्रीय अध्यक्ष और उनके पुत्र इन्दुभूषण के मुताबिक खोपिरा में एक लाख लोगों के जुटने की संभावना है।
बिहार, झारखंड, उत्तर प्रदेश, उड़ीसा, छत्तीसगढ़ दिल्ली समेत देश के कई राज्यों के किसानों को आमंत्रित किया गया है। मुखिया की याद में बनने वाले शहीद स्मारक, समुदायिक भवन, पुस्तकालय, सेमिनार हॉल और उनकी विशाल प्रतिमा का शिलान्यास होगा।
इस मौके पर संगठन किसानों की एकजुटता के सहारे सरकार से आर-पार की लड़ाई का एलान भी कर सकता है। मुखिया पुत्र ने बताया कि किसान समागम में ही यह निर्णय होगा कि हत्यारों की गिरफ्तारी के लिए संगठन किस तरह आंदोलन चलाएगा।
बीते दिन जोरदार बारिश से कार्यक्रम स्थल की तैयारियों में भारी मुश्किल आ गई है। बारिश में पंडाल गिर गए हैं और उसे फिर से ठीक करने की कोशिश उनके बेटे इंदुभूषण की देखरेख में की जा रही है। खोपिरा गांव तक पहुंचने के लिए सड़क भी नहीं बनी है। उसे बनवाने का आश्वासन पिछले ही साल जिला प्रशासन की ओर से दिया गया था।
प्रशासन की बेरूखी और कुदरती मुश्किलों का सामना करते हुए भी लोग पूरे जोश से तैयारियों में जुटे हुए हैं।
देखें तस्वीरें...
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn